মানবদেহের প্রতিটি কোষের কাজ, আকার ও বৈশিষ্ট্য ভিন্ন ভিন্ন। কোন কোষ দৈহিক বৃদ্ধি ঘটায়, কোন কোষ জননে সহায়তা করে, কোন কোষ খাদ্য ও শক্তি জমা রাখে, কোন কোষ প্রতিরক্ষা স্তরকে সাহায্য করে ইত্যাদি আরও অনেক কাজ কোষ করে থাকে। এই কোষগুলির মতো মানবসমাজের প্রতিটি মানুষ আলাদা আলাদা বিভিন্ন কাজে নিয়োজিত রয়েছে। কেউ কৃষক, কেউ শ্রমিক, কেউবা ডাক্তার। আবার প্রত্যেকের ধর্মও আলাদা আলাদা, কেউ হিন্দু, কেউ বৌদ্ধ, কেউ বা মুসলিম। কিন্তু কোষগুলির কাজ ও ধর্ম ভিন্ন ভিন্ন হলেও তাদের সবার লক্ষ্য ও উদ্দেশ্য একটিই। আর তা হলো দেহকে সুরক্ষিত রাখা এবং দেহেকে সচল ও জীবিত রাখা এবং জীবের সামগ্রিক উন্নতি সাধন। এই কাজের জন্য কোষগুলি সর্বদা তৎপর থাকে। এই কাজ করার জন্য অনেক সময় কোষগুলি স্বেচ্ছায় মৃত্যুবরণ করে, কখনওবা অন্য কোষকে ভক্ষণ করে অথবা ধ্বংস করে দেয়, অনেক সময় শক্তি ও তাপের তারতম্য ঘটিয়ে অর্থাৎ যে সকল কোষের শক্তি ও তাপ বেশি দরকার তাদের শক্তি ও তাপ দিয়ে অন্য কোষ কম শক্তি ও তাপ নিয়ে ভারসাম্য বজায় রাখে। তারা এই সকল কাজই করে একটি জীবের সামগ্রিক উন্নতির জন্য।